রাঙ্গামাটি পার্বত্য জেলার ১০টি উপজেলার মধ্যে রাঙ্গামাটি সদর ও লংগদুতে উপজেলা ভূমি অফিস রয়েছে। এ জেলার ভূমি ব্যবস্থাপনা ও রাজস্ব প্রশাসন ঐতিহ্যবাহী প্রথানুযায়ী পরিচালিত হয়। এ জেলায় একজন সার্কেল চীফ (চাকমা রাজা) এবং ১৫৫ জন মৌজা প্রধান বা হেডম্যান রাজস্ব প্রশাসনের সঙ্গে সম্পৃক্ত রয়েছেন। এ জেলার ১৫৯টি মৌজার মধ্যে ১৪৫টি চাকমা সার্কেলভূক্ত এবং ১৪টি বোমাং সার্কেলভূক্ত। এতদঞ্চলে গ্রাম প্রধান বা কার্বারীরা রাজস্ব বা খাজনা আদায়ে হেডম্যানকে সহায়তা করে থাকেন। এভাবে রাজা বা সার্কেল চীফ-হেডম্যান-কার্বারী সামাজিক কাঠামোটি এখনও কার্যকর রয়েছে। সার্কেল চীফ ও হেডম্যানগণ আদায়কৃত রাজস্ব বা খাজনা হতে নির্ধারিত হারে কমিশন পেয়ে থাকেন। এছাড়া চীফ মাসিক ১০০০০/- (দশ হাজার) টাকা, হেডম্যান মাসিক ১০০০/- (এক হাজার) টাকা এবং কার্বারী মাসিক ৫০০/- (পাচ শত) টাকা হারে সরকারী ভাতা পেয়ে থাকেন।জেলার প্রশাসনকে আরও গতিশীল করার জন্য অবশিষ্ট উপজেলা সমূহকেও রাজস্ব অবকাঠামোর আওতায় আনা প্রয়োজন।